信州禪月臺上
作者：洪邁
朝代：宋

paragraphs: 玉峯點寥廓，霄漢疑可梯。
玉水環城陰，灧灧方拍隄。
層臺擅二美，吾策時一携。
何當蠟我屐，更欲照以犀。
塵勞不相赦，竟類窮途迷。
吾生麋鹿爾，不羨駕輅驪。
向來丘壑懷，語發人所詆。
長安黑頭公，玉勒朝金閨。
山林出戲言，廣己無端倪。
誰收遮日手，歸把耕雨犁。
紛紛塵土中，等是舞甕雞。
頗聞山水間，幽子飯藿藜。
行當踐此語，絕境同攀躋。